Projektas

LIETUVOS RESPUBLIKOS

ŠVIETIMO ĮSTATYMO NR. I-1489 23, 58, 66 ir 67 STRAIPSNIŲ PAKEITIMO

ĮSTATYMAS

2018 m. d. Nr.

Vilnius

1 straipsnis. 23 straipsnio pakeitimas

Pripažinti netekusia galios 23 straipsnio 6 dalį.

2 straipsnis. 58 straipsnio pakeitimas

Pripažinti netekusiu galios 58 straipsnio 2 dalies 5 punktą.

3 straipsnis. 66 straipsnio pakeitimas

Pakeisti 66 straipsnio 1 dalį ir ją išdėstyti taip:

„1. Valstybės lygiu investicinės lėšos švietimo plėtotei (žmogiškiesiems ištekliams plėtoti ir optimizuoti, darbo sąlygoms gerinti, švietimo kokybei ir prieinamumui didinti, infrastruktūrai tobulinti ir kt.) skiriamos, įgyvendinant Valstybinę švietimo strategiją ir Švietimo ir mokslo ministerijos strateginį veiklos planą. Jos paskirstomos Švietimo ir mokslo ministerijos nustatyta tvarka.“

4 straipsnis. 67 straipsnio pakeitimas

Pakeisti 67 straipsnio 1 dalį ir ją išdėstyti taip:

„1. Formaliojo švietimo programoms valstybinėse, savivaldybių ir nevalstybinėse mokyklose, išskyrus aukštąsias mokyklas, finansuoti, neformaliojo vaikų švietimo programoms finansuoti iš Lietuvos Respublikos atitinkamų metų valstybės ir savivaldybių biudžetų taikomi šie principai: formaliojo švietimo, ikimokyklinio ir priešmokyklinio ugdymo programoms – mokymo lėšų skyrimo klasei (grupei), kai lėšos skiriamos ugdymo planui įgyvendinti (ugdomajai veiklai), ir mokymo lėšų skyrimo vienam mokiniui, kai lėšos skiriamos kitoms ugdymo reikmėms; neformaliojo vaikų švietimo programoms, išskyrus ikimokyklinio ir priešmokyklinio ugdymo programas, – mokymo lėšų skyrimo vienam mokiniui. Mokymo lėšos, skiriamos iš valstybės biudžeto lėšų, apskaičiuojamos, paskirstomos ir naudojamos pagal Vyriausybės nustatytas tvarkas. Šiose tvarkose įtvirtintais atvejais savivaldybės turi teisę jose nustatytą dalį mokymo lėšų, skiriamų iš valstybės biudžeto, paskirstyti ugdymo reikmėms savo nustatyta tvarka.“

5 straipsnis. Įstatymo įsigaliojimas ir įgyvendinimas

1. Šis įstatymas, išskyrus šio straipsnio 2 dalį, įsigalioja 2018 m. rugsėjo 1 d.

2. Lietuvos Respublikos Vyriausybė ir Lietuvos Respublikos švietimo ir mokslo ministras iki 2018 m. rugpjūčio 31 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentas